钦定古今图书集成/方舆汇编/职方典/第1331卷 > 《卓锡泉记》唐·庚
## 钦定古今图书集成/方舆汇编/职方典/第1331卷 > 《卓锡泉记》唐·庚

人之精神，亦何所不至哉？挥戈可以退日，搏膺可以
陨霜，悲泣可以颓城，浩歌可以裂石，而况于得道者
乎？诸妄既除，表里皆空，真一之外，无复馀物，则其精
神之运，又异于此。吾游罗浮，至宝积寺，饮泉而甘。寺
僧曰：“此卓锡泉也。”昔梁景泰禅师始居此山，其徒以
无水难之，师笑而不答。已而庵成，师卓锡于地，泉涌
“数尺，自是得井山中，迄今赖之。知水者以为甲于岭
南，然自梁以来，未有记其事者。”夫师之为人，诚不可
得而知。然吾闻万有皆心想所生，而学道未有不用
定慧得者。定则深完，慧则流通。以深完流通之精神，
而致吾心想中物，父之使子，君之使臣，有必得之势。
其于此者，特未足多也。或曰：“前世之士，李广利耿恭
之徒，皆功名进取之人，以成败得丧为心，其精神之
富，不逾常人，而暗呜咤叱，飞泉为之涌溢，与师无异，
此何理也？”曰：“二人者，皆一时贵臣，《左氏》所谓用物精
多，致于神明。”方其绝域之中，感激奋发于万死一生
之时，其用宜无所不至。惟其出于一切之诚，而无定
慧之素，故得之艰难，非若师之颐指目使，既捷而且
逸也。嗟乎！事之不立，我知之矣。志意耗于思虑，聪明
流于视听，则精神所感，不得于君臣父子之间，而尚
何有于物。苟能全吾之精神，则虽山石之坚，水泉之
柔，雍容谈笑之间，其闭者可使辟而通，其柔者可使
激而跃也，而独不得于人乎？吾是以知天下之事，无
不可“立者。”